Būqtyrma

Būqtyrma (kaz. Бұқтырма) on Irtyšin oikeanpuoleinen sivujoki Itä-Kazakstanin alueen Katonqarağain, Ülken Narynin ja Altain piireissä Kazakstanissa. Sen pituus on 405 kilometriä ja valuma-alueen laajuus 15 500 neliökilometriä. Būqtyrma saa alkunsa Etelä-Altaivuorten jäätiköiltä. Se virtaa vuolaana kapeassa laaksossa ja syvissä rotkoissa ja laskee Irtyšin muodostamaan Būqtyrman tekojärveen. Suurimmat sivujoet ovat Aqbūlaq ja Sarymsaqty. Joen keskimääräinen virtaus on 243 kuutiometriä sekunnissa. Se toimii puutavaran uittoreittinä. Sivujokien vettä käytetään maatalouden keinokasteluun. Lähteet